FI Euroopan unionin virallinen lehti C 171/44

Kanne 9.5.2008 — Infeurope SA v. komissio

(Asia T-176/08)

(2008/C 171/84)

Oikeudenkäyntikieli: englanti

Asianosaiset

Kantaja: Infeurope SA (Luxemburg, Luxemburg) (edustaja: asianajaja O. Mader)

Vastaaja: Euroopan yhteisöjen komissio

Vaatimukset

— on todettava, että komissio on jättänyt kumoamatta päätöksen, jolla myönnettiin puitesopimukset OHMIn tietokoneohjelmistojen ylläpitämistä koskevassa tarjouspyyntömenettelyssä AO/042/05

— on todettava, että komissio ei ole lakkauttanut kyseisten puitesopimusten nojalla tehtyjä erityissopimuksia

— komissio on velvoitettava suorittamaan kantajalle 37 002 euroa, ja lisäksi 4 % suuruinen korko 31 650 euron suuruiselle summalle 29.8.2006 lukien; 4 % suuruinen korko 3 650 euron suuruiselle summalle 3.12.2007 lukien; 4 % suuruinen korko 1 702 euron suuruiselle summalle 3.5.2008 lukien ja vastaavasti 8 % suuruinen korko 37 002 euron suuruiselle summalle tuomion antamispäivästä lukien

— komissio on velvoitettava suorittamaan kantajalle 1 209 037 suuruinen summa 4 % suuruisine korkoineen 3.5.2008 lukien ja vastaavasti 8 % suuruinen korko kyseiselle summalle tuomion antamispäivästä lukien

— komissio on velvoitettava esittämään tiettyjä tarjousten arviointia koskevia asiakirjoja

— komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja vaatii ensimmäisen oikeusasteen tuomioistuinta toteamaan, että komissio on jättänyt kumoamatta sisämarkkinoiden harmonisointiviraston (SMHV) päätöksen, jolla myönnettiin tietotekniikan ylläpitopalvelujen tarjoamista koskevat puitesopimukset tarjouspyyntömenettelyssä AO/042/05 ”E-Alicante: SMHV:n toiminnan ydinjärjestelmiin liittyvien tietokoneohjelmistojen ylläpito (tavaramerkkien ja mallien hallinnointi ja rekisteröinti)” (1) ja että se ei ole lakkauttanut näissä puitteissa tehtyjä vastaavia erityissopimuksia.

Kantaja katsoo, että tarjouspyyntömenettelyyn ja hankintaan liittyvien erityissopimusten täytäntöönpanoon liittyy vakavia sääntöjenvastaisuuksia, kuten se, että myöntämisperusteet olivat sääntöjenvastaisia, se, että arviointikomitean kokoonpano ei ollut sääntöjenmukainen, se, että sopimukset myönnettiin sen jälkeen, kun tarjousten voimassaolo oli päättynyt ja se, että SMVH suostui useisiin huomattaviin erityissopimusten ehtojen muutoksiin.

Kantaja katsoo, että SMHV hankintaviranomaisena on loukannut yhdenvertaisen kohtelun periaatetta, avoimuusperiaatetta ja hyvän hallinnon periaatetta ja väärinkäyttänyt puitesopimusjärjestelmää. Se on myös rikkonut useita varainhoitoasetuksen säännöksiä (2).

Kantaja katsoo, että komissio SMHV:tä valvovana elimenä (3) on laiminlyönyt ryhtyä asianmukaisiin toimiin näitä loukkauksia vastaan. Kantaja katsoo, että komissiolla ei ole lainkaan harkintavaltaa siltä osin, ryhtyäkö toimiin lain rikkomisten johdosta ja palauttaako lainmukainen tila. Tämä merkitsee, että komissiolla on velvollisuus toimia.

Kantaja vaatii lisäksi korvausta vahingoista, joita sille on aiheutunut kyseiseen tarjouspyyntömenettelyyn liittyneiden sääntöjenvastaisuuksien ja sen täytäntöönpanon vuoksi.

(1) EUVL 2006 S 135-144019.

(2) Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s. 1).

(3) Tarjousten jättämistä koskevan hankintailmoituksen VI.4. artikaln 2 kohdassa viitataan yhteisön tavaramerkistä 20.12.1993 annetun neuvoston asetuksen (EY) N:o 40/94 (EYVL L 11, s. 1) 118 artiklaan, jossa säädetään, että ”Asia on komissiossa pantava vireille kuukauden määräajassa alkaen päivästä, jona se, jota asia koskee, on ensimmäisen kerran saanut tiedon kyseisestä toimesta”.